CELEX: 32021R0600
Language: da
Date: 2021-04-07 00:00:00
Title: Kommissionens gennemførelsesforordning (EU) 2021/600 af 7. april 2021 om tarifering af visse varer i den kombinerede nomenklatur

14.4.2021   
               
               
                  DA
               
               
                  Den Europæiske Unions Tidende
               
               
                  L 127/26
               
            
         KOMMISSIONENS GENNEMFØRELSESFORORDNING (EU) 2021/600
         af 7. april 2021
         om tarifering af visse varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:
         
                     (1)
                  
                  
                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.
                  
               
                     (2)
                  
                  
                     Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.
                  
               
                     (3)
                  
                  
                     Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.
                  
               
                     (4)
                  
                  
                     Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.
                  
               
                     (5)
                  
                  
                     Toldkodeksudvalget har ikke afgivet udtalelse inden for den af formanden fastsatte frist —
                  
               VEDTAGET DENNE FORORDNING:
         
            Artikel 1
            De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
         
         
            Artikel 2
            Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.
         
         
            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 7. april 2021.
            
               
                  På Kommissionens vegne
               
               Gerassimos THOMAS
               
                  Generaldirektør
               
               
                  Generaldirektoratet for Beskatning og Toldunion
               
            
         
         
            (1)  EUT L 269 af 10.10.2013, s. 1.
         
            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256 af 7.9.1987, s. 1).
      
      
         
            BILAG
            
                        Varebeskrivelse
                     
                     
                        Tarifering
                        (KN-kode)
                     
                     
                        Begrundelse
                     
                  
                        (1)
                     
                     
                        (2)
                     
                     
                        (3)
                     
                  
                        Stænger af wolframlegering med indhold af wolfram på over 94 vægtprocent og af lanthan på over 1,5 vægtprocent med en længde på 150 mm og en diameter på 3 mm. Stængerne er ikke kun sintrede stænger, de er ikke overtrukket og er ikke fyldt med flusmidler. De er stumpe i enderne (dvs. uden spidse ender), og de er individuelt mærket med farver. Farvemærkningen angiver legeringselementet og wolframindholdet. Stængerne pakkes i partier.
                        Stængerne er konstrueret til at blive slebet og anvendt som svejseelektroder til TIG-svejsning. Formålet med elektroden under denne svejseproces er at danne lysbuen mellem elektroden og svejseemnet. Elektroden smelter ikke under processen, dvs. at den er ikke-afsmeltende.
                     
                     
                        8101 99 10 
                     
                     
                        Tarifering i henhold til almindelig tariferingsbestemmelse 1 og 6 vedrørende den kombinerede nomenklatur, bestemmelse 3 og bestemmelse 5 a) til afsnit XV, bestemmelse 1 d) til kapitel 74, underpositionsbestemmelse 1 til kapitel 81 og teksten til KN-kode 8101 , 8101 99  og 8101 99 10 .
                        Stængernes ender skal gennemgå en særlig tilslibningsproces, for at de kan opnå den form, som er nødvendig for at blive elektroder, der kan anvendes til TIG-svejsning. Derfor er varens objektive kendetegn ved frembydelse for toldmyndighederne ikke de samme som for svejseelektroder til apparater til svejsning under pos. 8515 . Tarifering som dele til maskiner og apparater til lysbuesvejsning af metal henhørende under pos. 8515  er derfor udelukket.
                        I betragtning af varens objektive kendetegn og egenskaber svarer den til ordlyden af pos. 8101 , som omfatter wolfram og varer deraf. (Se også første afsnit i de forklarende bemærkninger til HS, pos. 8101 , hvoraf det fremgår, at wolfram i form af valsede eller trukne stænger henhører under denne position. Denne bestemmelse er også i overensstemmelse med første afsnit i de forklarende bemærkninger til HS, pos. 8311 , hvorefter elektroder af uædle metaller, der ikke er overtrukket eller fyldt med flusmidler, er udelukket fra pos. 8311  og skal tariferes i de relevante kapitler efter materialets beskaffenhed.)
                        Varen skal derfor tariferes under KN-kode 8101 99 10  som stænger, undtagen kun sintrede stænger, af wolfram.